Komission lausuma Euroopan parlamentin ja neuvoston asetuksesta (EU) 2022/2379 siltä osin kuin on kyse meneillään olevasta työstä, jolla varmistetaan, että ne tiedot, joista kasvinsuojeluaineiden ammattikäyttäjien on Euroopan parlamentin ja neuvoston asetuksen (EY) N:o 1107/2009 67 artiklan 1 kohdan nojalla pidettävä kirjaa, ovat saatavilla sähköisessä muodossa

(2022/C 466/06)

Euroopan vihreän kehityksen ohjelmassa ja Pellolta pöytään -strategiassa asetetaan kemiallisten torjunta-aineiden käytön ja niistä aiheutuvien riskien vähentäminen yhdeksi unionin päätavoitteeksi. Tehokkaiden ja vaikuttavien politiikkojen varmistamiseksi on ratkaisevan tärkeää saada luotettavia ja kattavia tietoja torjunta-aineiden käytöstä maatiloilla. Meneillään oleva työ sen varmistamiseksi, että tiedot, joista kasvinsuojeluaineiden ammattikäyttäjät pitävät kirjaa, ovat saatavilla sähköisessä muodossa, on tärkeä tekijä, jonka avulla voidaan panna täytäntöön torjunta-aineita koskevat raportointivelvoitteet, jotka ovat osa Euroopan parlamentin ja neuvoston asetusta (EU) 2022/2379 (1) (maatalouden tuotantopanoksia ja tuotoksia koskevat tilastot).

Komissio on sen vuoksi laatinut luonnoksen komission täytäntöönpanoasetukseksi Euroopan parlamentin ja neuvoston asetuksen (EY) N:o 1107/2009 (2) 67 artiklan 4 kohdan perusteella siltä osin kuin on kyse niiden kasvinsuojeluaineiden käyttöä koskevien tietojen sisällöstä ja muodosta, joista ammattikäyttäjien on pidettävä kirjaa asetuksen (EY) N:o 1107/2009 67 artiklan 1 kohdan mukaisesti.

Jos kyseinen täytäntöönpanoasetus hyväksytään suunnitelmien mukaisesti, sillä säänneltäisiin yksityiskohtaisesti asetuksessa (EY) N:o 1107/2009 edellytettyä tietojen kirjaamista muun muassa yksilöimällä tiedot, jotka ammattikäyttäjien on kirjattava, ja varmistamalla, että kyseiset tiedot ovat saatavilla sähköisessä muodossa viimeistään 1 päivästä tammikuuta 2025 alkaen.

Luonnoksesta kyseiseksi täytäntöönpanoasetukseksi keskustellaan parhaillaan pysyvän kasvi-, eläin-, elintarvike- ja rehukomitean kasvinsuojeluaineita ja lainsäädäntöä tarkastelevassa jaostossa. Komissio aikoo pyytää komitealta lausunnon Euroopan parlamentin ja neuvoston asetuksen (EU) N:o 182/2011 (3) 5 artiklan mukaisesti lähikuukausina.

Komissio aikoo hyväksyä kyseisen täytäntöönpanoasetuksen ennen vuoden 2022 loppua.

(1) Euroopan parlamentin ja neuvoston asetus (EU) 2022/2379, annettu 23 päivänä marraskuuta 2022, maatalouden tuotantopanoksia ja tuotoksia koskevista tilastoista, komission asetuksen (EY) N:o 617/2008 muuttamisesta sekä Euroopan parlamentin ja neuvoston asetusten (EY) N:o 1165/2008, (EY) N:o 543/2009 ja (EY) N:o 1185/2009 ja neuvoston direktiivin 96/16/EY kumoamisesta (EUVL L 315, 7.12.2022, s. 1).

(2) Euroopan parlamentin ja neuvoston asetus (EY) N:o 1107/2009, annettu 21 päivänä lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(3) Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).